बेमौसम बारिश और ओलावृष्टि से प्रभावित काश्तकारों को राज्य सरकार ने एक और बड़ी राहत देते हुए सहकारी बैंकों के माध्यम से किसानों को खरीफ की फसल के लिए ऋण वितरण शुरु कर दिया है। सामान्यतः खरीफ फसल के लिए जून-जुलाई में किसानों की ऋण की मांग होती है पर इस बार सहकारिता विभाग द्वारा किसानों के हित में बड़ा फैसला करते हुए ऋण वितरण तत्काल शुरु कराने का निर्णय किया है ताकि काश्तकार प्री मानसून या मानसूनी वर्षा के आते ही खेती के कार्य में जुट सके। सहकारी बैंकों द्वारा 23 मई तक ही 8 लाख से अधिक काश्तकारों को 3110 करोड़ रुपए से अधिक के ब्याजमुक्त फसली सहकारी ऋण वितरित किए जा चुके हैं। इस वर्ष 20 प्रतिशत नए काश्तकारों को फसली सहकारी ऋण वितरण व्यवस्था से जोड़ा जाएगा। समय पर ऋण चुकाने वाले काश्तकारों को शून्य ब्याजदर पर फसली सहकारी ऋण वितरित हो रहे हैं। इस वर्ष खरीफ और रबी में काश्तकारों को 17,500 करोड़ रुपए के फसली सहकारी ऋण वितरण का लक्ष्य रखा गया है। वर्ष 2014-15 में 29 लाख काश्तकारों को 16,016 करोड़ रुपए के फसली सहकारी ऋण वितरित किए गए थे। खरीफ में 30 अगस्त तक एवं रबी के लिए एक सितबंर से 31 मार्च तक के लिए फसली ऋण दिए जाते हैं।